A4-0130/98

Ψήφισμα επί της έκθεσης του Ευρωπαϊκού Νομισματικού Ιδρύματος (C4-0201/98) σχετικά με την κατάσταση της σύγκλισης και το έγγραφο της Επιτροπής με τίτλο «ΕΥΡΩ 1999 - 25 Μαρτίου 1998 - Έκθεση για την πρόοδο της σύγκλισης και σχετική σύσταση ενόψει της μετάβασης στο τρίτο στάδιο της οικονομικής και νομισματικής ένωσης» (COM(98) 1999 - C4-0200/98)

Το Ευρωπαϊκό Κοινοβούλιο:

- έχοντας υπόψη την παρουσίαση του χρονοδιαγράμματος για την υιοθέτηση του ενιαίου νομίσματος και τις προπαρασκευαστικές εργασίες για το τρίτο στάδιο της νομισματικής ένωσης από το Ευρωπαϊκό Συμβούλιο της Μαδρίτης στις 15 και 16 Δεκεμβρίου 1995,

- έχοντας υπόψη την έκθεση του Ευρωπαϊκού Νομισματικού Ιδρύματος για τη συνοχή (C4-0201/98),

- έχοντας υπόψη το έγγραφο της Επιτροπής με τίτλο «ΕΥΡΩ 1999 - 25 Μαρτίου 1998 - Έκθεση για την πρόοδο της σύγκλισης και σχετική σύσταση ενόψει της μετάβασης στο τρίτο στάδιο της οικονομικής και νομισματικής ένωσης» (COM(98) 1999 - C4-0200/98),

- έχοντας υπόψη το ψήφισμα της 2ας Απριλίου 1998 σχετικά με το δημοκρατικό έλεγχο κατά την τρίτη φάση της ΟΝΕ ((ΣΠ της ημερομηνίας αυτής, Mέρος ΙΙ, σημείο 9.))

- έχοντας υπόψη ότι η Επιτροπή υπέβαλε ταυτόχρονα σύσταση για την εισαγωγή του ενιαίου νομίσματος την 1η Ιανουαρίου 1999 σε έντεκα κράτη μέλη,

- έχοντας υπόψη ότι δύο κράτη μέλη, η Δανία και το Ηνωμένο Βασίλειο, έχουν δηλώσει ότι θα κάνουν χρήση του δικαιώματός τους να μην μετάσχουν προς το παρόν στο ενιαίο νόμισμα,

- έχοντας υπόψη ότι η Ελλάδα έχει σημειώσει κατά τα τελευταία έτη σημαντική πρόοδο όσον αφορά τη σύγκλιση, δεν πληροί όμως ακόμη τα κριτήρια σταθερότητας της Συνθήκης ΕΕ; ότι για το λόγο αυτό, η ελληνική κυβέρνηση δήλωσε ότι η Ελλάδα θα συμμετάσχει αργότερα στη νομισματική ένωση,

- έχοντας υπόψη ότι η Σουηδία δεν πληροί επί του παρόντος όλους τους όρους για συμμετοχή στη νομισματική ένωση; ιδιαιτέρως, εξακολουθούν να υφίστανται ελλείψεις όσον αφορά την ανεξαρτησία της κεντρικής τράπεζας; ότι η Σουηδική Κυβέρνηση δήλωσε πως η Σουηδία δεν θα συμμετάσχει στη νομισματική ένωση την 1η Ιανουαρίου 1999, παρά το γεγονός ότι δεν διαπραγματεύθηκε ρήτρα εξαίρεσης (opt out),

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής και τη γνωμοδότηση της Επιτροπής Απασχόλησης και Κοινωνικών Υποθέσεων (A4-0130/98),

Σταθερότητα των τιμώνΕκτιμώντας ότι:

1. σύμφωνα με τη Συνθήκη για την Ευρωπαϊκή Ένωση, μόνον στις χώρες εκείνες των οποίων το επίπεδο πληθωρισμού δεν υπερβαίνει το 2,7 % θα επιτραπεί να προχωρήσουν προς τη νομισματική ένωση;

2. σύμφωνα με τις κατατεθείσες εκθέσεις, τα έντεκα κράτη μέλη έχουν ποσοστό πληθωρισμού χαμηλότερο του 2 %, πράγμα το οποίο χαρακτηρίζεται γενικά ως ένδειξη της σταθερότητας των τιμών;

Μακροπρόθεσμα επιτόκια

3. τα μακροπρόθεσμα επιτόκια έχουν συγκλίνει σημαντικά και ευρίσκονται στο χαμηλότερο από ποτέ επίπεδο; τα έντεκα κράτη μέλη ευρίσκονται σαφώς κάτω της τιμής αναφοράς του 7,8 %; τούτο σημαίνει ότι οι αγορές είναι ικανοποιημένες με τη βιωσιμότητα των σημερινών τάσεων όσον αφορά τη σταθερότητα;

Συμμετοχή στο μηχανισμό συναλλαγματικών ισοτιμιών

4. καμία από τις χώρες που συμμετέχουν, τουλάχιστον από διετίας, στο μηχανισμό συναλλαγματικών ισοτιμιών δεν έχουν προχωρήσει σε υποτίμηση έναντι νομισμάτων άλλων κρατών μελών; το ίδιο ισχύει και για τις δύο χώρες, οι οποίες, την 1η Ιανουαρίου 1999, θα συμμετέχουν ήδη επί 2 έτη στο μηχανισμό συναλλαγματικών ισοτιμιών;

Ικανοποίηση των νομισματικών κριτηρίων

5. και τα έντεκα κράτη μέλη έχουν επιτελέσει μεγάλη πρόοδο όσον αφορά τη σταθερότητα των τιμών; τούτο σημαίνει ότι την 1η Ιανουαρίου 1999, θα πληρούν αυτά τα νομισματικά κριτήρια της Συνθήκης για την Ευρωπαϊκή Ένωση και ότι η σταθερότητα της ονομαστικής αξίας του ευρώ φαίνεται διασφαλισμένη ήδη απ'αρχής;

Δημοσιονομική θέση

6. σύμφωνα με τη Συνθήκη ΕΕ, η βιώσιμη δημοσιονομική θέση είναι απαραίτητη, προκειμένου να διασφαλισθεί η μακροπρόθεσμη σταθερότητα του ευρώ;

Δημοσιονομικό έλλειμμα

7. σύμφωνα με τις διαπιστώσεις της Επιτροπής και του Ευρωπαϊκού Νομισματικού Ιδρύματος σε έντεκα κράτη μέλη τα καθαρά δημοσιονομικά ελλείμματα δεν υπερβαίνουν το 3 %; διαπιστώνεται επομένως ότι τα καθαρά δημοσιονομικά ελλείμματα του δημοσίου μειώθηκαν σημαντικά κατά τα τελευταία έτη και ότι και τα έντεκα κράτη μέλη πληρούν αυτό το κριτήριο της Συνθήκης για την Ευρωπαϊκή Ένωση;

Συνολικό χρέος

8. πρέπει να εκτιμηθεί κατά πόσον όλες οι υποψήφιες χώρες κινούνται με ικανοποιητική ταχύτητα προς την τιμή αναφοράς του 60 % ή εάν μπορεί να ληφθεί, ενδεχομένως, θετική απόφαση από τη γενική οικονομική και δημοσιονομική κατάσταση κάθε χώρας;

9. η Επιτροπή, στην πρόταση απόφασής της, έχει δώσει καταφατική απάντηση σε αυτό το ερώτημα; η Επιτροπή συνεπέρανε ότι σε καμία από τις υποψήφιες χώρες δεν υφίσταται υπερβολικό έλλειμμα;

10. ωστόσο, κατά την άποψη του Ευρωπαϊκού Νομισματικού Ιδρύματος, εξακολουθούν να δημιουργούν ανησυχία οι τάσεις του συνολικού δημοσίου χρέους σε δύο χώρες; για το λόγο αυτό, το Ευρωπαϊκό Κοινοβούλιο ασκεί πίεση για συγκεκριμένες δεσμεύσεις των οικείων κυβερνήσεων ως προς τη συνέχιση της διαδικασίας σταθεροποίησης;

11. επιπλέον, το Ευρωπαϊκό Κοινοβούλιο εμμένει στην αυστηρή τήρηση του Συμφώνου Σταθερότητας και Ανάπτυξης από όλους τους συμμετέχοντες στη Νομισματική Ένωση;

12. θα πρέπει, ωστόσο, να σημειωθεί ότι και αυτά τα δύο κράτη έχουν υψηλό επίπεδο αποταμίευσης και μια ισοσκελισμένη ή τείνουσα προς αύξουσα καθαρή εξωτερική δανειοληπτική θέση;

13. προκειμένου να επιτευχθεί ικανοποιητικότερη δημοσιονομική ισορροπία, πέραν του ύψους του δημόσιου χρέους σκόπιμο θα ήταν να εξετασθεί επίσης, στο πλαίσιο μιας συνολικής θεώρησης, το χρέος των επιχειρήσεων και των οικογενειών;

14. η πολιτική αυτή δεν θα πρέπει να εφαρμοσθεί επί τη βάσει μιας αμιγώς λογιστικής θεώρησης, αλλά να δίνει προτεραιότητα στη βιωσιμότητα των δημοσίων οικονομικών στο πλαίσιο του Συμφώνου Ανάπτυξης και Σταθερότητας και να υλοποιεί στην πράξη τη φορολογική αυστηρότητα πραγματοποιώντας όλες τις απαραίτητες μεταρρυθμίσεις, αφήνοντας ωστόσο περιθώριο για τις απαιτήσεις της ανάπτυξης, δεδομένου ότι στόχος της είναι η μείωση του λόγου μεταξύ του χρέους (το οποίο πρέπει να φθείνει) και του Ακαθάριστου Εγχώριου Προϊόντος (το οποίο πρέπει να αυξηθεί);

15. λαμβάνοντας υπόψη τις τάσεις κατά τα παρελθόντα έτη, τη διάρθρωση των χρεών, το ύψος της αποταμίευσης, τα σχέδια προϋπολογισμών για το 1998, και βάσει των μεσοπρόθεσμων προγραμμάτων σύγκλισης που υπέβαλαν τα κράτη μέλη, το συμπέρασμα του Ευρωπαϊκού Κοινοβουλίου είναι συνολικά ευνοϊκό;

Ανεξαρτησία των κεντρικών τραπεζών

16. προκειμένου να διασφαλισθεί η ανεξαρτησία του Ευρωπαϊκού Συστήματος Κεντρικών Τραπεζών που ορίζεται στη Συνθήκη ΕΕ, πρέπει να είναι ανεξάρτητες και οι εθνικές κεντρικές τράπεζες των κρατών μελών;

17. αν και σε όλες τις χώρες έχουν αρχίσει οι απαραίτητες νομοθετικές διαδικασίες, δεν έχουν ολοκληρωθεί ακόμη; σύμφωνα με τη Συνθήκη, οι εν λόγω διαδικασίες πρέπει να έχουν ολοκληρωθεί το αργότερο μέχρι την 1η Ιουλίου του 1998;

Γενικοί οικονομικοί δείκτες που αναφέρονται στη Συνθήκη

18. όσον αφορά την ολοκλήρωση των αγορών, διαπιστώνεται ότι έχει επιτευχθεί σημαντική πρόοδος κατά τα παρελθόντα έτη; παρ' όλα αυτά εξακολουθούν να υπάρχουν πολλές ανεπάρκειες; 21 % των απαιτούμενων μέτρων δεν έχουν ακόμη υλοποιηθεί σε όλα τα κράτη μέλη; για το λόγο αυτό, η ενιαία εσωτερική αγορά πρέπει, βάσει του «σχεδίου δράσης», να αναπτυχθεί σε μία πραγματική ευρωπαϊκή εγχώρια αγορά, που θα ωφελήσει ιδιαίτερα τις μικρές και μεσαίες επιχειρήσεις;

19. κατά το παρελθόν έτος οι έντεκα χώρες παρουσίασαν, κατά μέσο όρο, πλεόνασμα στο ισοζύγιο τρεχουσών συναλλαγών; οκτώ χώρες παρουσιάζουν πλεόνασμα, τρεις μικρό έλλειμμα; επομένως, δεν αναμένεται να προκύψουν δυσκολίες στον εν λόγω τομέα;

20. μεγάλο τμήμα του εξωτερικού εμπορίου, ως ποσοστό του Ακαθαρίστου Εγχωρίου Προϊόντος σε σχέση με τα αγαθά, υφίστατο μέχρι τώρα τις συνέπειες των διακυμάνσεων των τιμών συναλλάγματος; με την υιοθέτηση του ενιαίου νομίσματος το ποσοστό αυτό μειώνεται σημαντικά; τούτο αυξάνει την ασφάλεια του προγραμματισμού και έχει σημασία ιδίως για τις μικρομεσαίες επιχειρήσεις;

21. και οι σημερινές τάσεις των τιμών και των δεικτών κόστους, παράλληλα με τις τιμές καταναλωτών, π.χ. κόστος παραγωγής, τιμές χονδρικής πώλησης και ιδιαίτερα μισθολογικό κόστος ανά μονάδα, είναι θετικές; αυτά αποτελούν περαιτέρω ενδείξεις για μια βιώσιμη σταθερότητα των τιμών;

Απασχόληση

22. η απασχόληση δεν είναι μεν τυπικό κριτήριο της Συνθήκης ΕΕ, είναι όμως η μεγαλύτερη πρόκληση που αντιμετωπίζει σήμερα η Ευρώπη; για το λόγο αυτό πρέπει να ληφθεί υπόψη κατά τη γενική εκτίμηση των οικονομικών τάσεων στα κράτη μέλη;

23. στις περισσότερες από τις έντεκα χώρες πρέπει να μειωθεί δραστικά το υψηλό ποσοστό ανεργίας, δεδομένου ότι μπορεί να θέσει σε κίνδυνο τη συνοχή της Ευρωπαϊκής Ένωσης και την επίτευξη των ουσιαστικών στόχων της οικονομικής και νομισματικής ένωσης;

24. η νομισματική ένωση πρέπει να υποστηριχθεί, κατά την επιδίωξη του στόχου της σταθερότητας των τιμών, με ανάλογα δημοσιονομικά μέτρα, μισθολογικές αλλαγές και αποδοτικές αγορές προϊόντων; στην περίπτωση αυτή οι νομισματικές συνθήκες, περιλαμβανομένων των τιμών συναλλάγματος και των μακροπρόθεσμων επιτοκίων, θα μπορούσαν να έχουν θετικές συνέπειες για την οικονομική ανάπτυξη, τις επενδύσεις και την απασχόληση;

25. στο πλαίσιο της πολιτικής για την απασχόληση πρέπει να δοθεί ιδιαίτερη προσοχή στην ουσιαστική βελτίωση της κινητικότητας και η δυνατότητα προσαρμογής στον τομέα της απασχόλησης; η ωθούμενη από τις επενδύσεις ανάπτυξη πρέπει να υποστηριχθεί από την δια βίου μάθηση βάσει ενός ενισχυμένου εκπαιδευτικού συστήματος, διαρθρωτικά μέτρα απασχόλησης και συστήματα υποστήριξης μέσω φορολογικών ρυθμίσεων, με απώτερο στόχο τη μείωση της ανεργίας;

26. για τη βελτίωση της κινητικότητας των εργαζομένων, τα επαγγελματικά συνταξιοδοτικά συστήματα πρέπει να καταστούν ευέλικτα και να δίνουν τη δυνατότητα της μεταφοράς, ιδίως με τη μείωση σε 2 έτη κατ' ανώτατο όριο της περιόδου κατά την οποία τα δικαιώματα των εργαζομένων θεωρούνται «κεκτημένα»;

27. ο ευρωπαϊκός διάλογος μεταξύ των οικονομικών και κοινωνικών εταίρων, στο πλαίσιο των κοινοτικών θεσμικών οργάνων και των κοινοτικών διαδικασιών διαβούλευσης είναι απαραίτητος, προκειμένου να καθορισθούν ακριβέστερα και να υλοποιηθούν οι οικονομικοί, κοινωνικοί και περιβαλλοντικοί στόχοι της Κοινότητας;

28. το Συμβούλιο πρέπει να είναι συνεπές προς τις δεσμεύσεις που ανέλαβε κατά την έκτακτη σύνοδο κορυφής του Λουξεμβούργου και να προωθήσει δράσεις και μέτρα ικανά να οροθετήσουν σύντομα μια ευρωπαϊκή πολιτική για την απασχόληση;

29. είναι πολύ σημαντικό να υπάρξει ένα μείγμα πολιτικής που να ευνοεί σταθερότητα και αυτοσυντηρούμενη αύξηση της οικονομίας; τούτο συνεπάγεται αφενός μακροοικονομικές πολιτικές επί ασφαλούς βάσεως οι οποίες να συμβάλλουν σε αυτοσυντηρούμενη, χωρίς πληθωρισμό αύξηση της οικονομίας και να ευνοούν την απασχόληση και αφετέρου μεγαλύτερο συντονισμό των οικονομικών και διαρθρωτικών πολιτικών προς μεγιστοποίηση της αξιοποίησης του δυναμικού της ΕΕ για αύξηση της οικονομίας και απασχόληση;

30. τα κράτη μέλη πρέπει να εντείνουν τον συντονισμό ανάμεσα στην οικονομική πολιτική και τις ενεργητικές πολιτικές για την αγορά εργασίας, να επιταχύνουν δε την υλοποίηση των πρωτοβουλιών που συμφωνήθηκαν κατά το Έκτακτο Ευρωπαϊκό Συμβούλιο του Λουξεμβούργου για την Απασχόληση προς δημιουργία πλαισίου ευνοϊκών προϋποθέσεων για την ενίσχυση της εσωτερικής ζητήσεως και των επενδύσεων;

31. υπογραμμίζεται η σημασία που έχει η ομογενοποίηση των όρων διάθεσης των πόρων και ζητείται η μείωση του κόστους της εργασίας που δεν αποτελεί αμοιβές, η οποία θα μπορούσε να αντισταθμισθεί μέσω άλλων φορολογικών αναμορφώσεων χωρίς μείωση των κοινωνικών επιδομάτων, οι οποίες να απευθύνονται στο χαμηλό άκρο της κλίμακας αμοιβών; τονίζεται επίσης πόσο κρίσιμη σημασία έχει η λήψη ενεργητικών μέτρων για την αγορά εργασίας που να συνδυάζουν την κατάρτιση, τη μεταστροφή ή την εκπαίδευση με την εμπειρία εργασίας ή μία δυνατότητα μαθητείας, τα οποία θα μπορούσαν να χρηματοδοτηθούν εν μέρει από την ενεργοποίηση των χρημάτων των επιδομάτων ανεργίας και την ανάπτυξη εταιρικών σχέσεων σε τοπική κλίμακα;

Ευρωπαϊκή οικονομική και νομισματική πολιτική για την προώθηση της σύγκλισης

32. το Σύμφωνο Σταθερότητας και Ανάπτυξης είναι ένα αποτελεσματικό μέσο για να διασφαλισθεί η απαραίτητη δημοσιονομική πειθαρχία στο τρίτο στάδιο της οικονομικής και νομισματικής ένωσης; στο πλαίσιο της πολιτικής της πολυμερούς εποπτείας πρέπει να δοθεί ιδιαίτερη προσοχή στο συντονισμό της δημοσιονομικής πολιτικής των κρατών μελών;

33. σύμφωνα με τη Συνθήκη ΕΕ, κάθε κράτος μέλος οφείλει να αντιμετωπίζει την πολιτική των συναλλαγματικών ισοτιμιών ως θέμα κοινού ενδιαφέροντος; απόκλιση από αυτή τη βασική αρχή μπορεί να έχει αρνητικές συνέπειες για τις οικονομίες των άλλων κρατών μελών;

34. η ενιαία νομισματική πολιτική πρέπει να συνεκτιμά τους διάφορους κύκλους που διανύουν οι οικονομίες των κρατών μελών και να είναι προετοιμασμένη να αντιμετωπίσει του ασύμμετρους κλονισμούς που ενδέχεται να πλήξουν τις οικονομίες, γεγονός που καθιστά σημαντικότερη την ενισχυμένη οικονομική και νομισματική συνεργασία; μόνο με τον τρόπο αυτό μπορεί να επιτευχθεί βιώσιμη σύγκλιση και οικονομική και κοινωνική συνοχή; για το σκοπό αυτό πρέπει να βελτιωθεί και να ενισχυθεί η διαδικασία για το συντονισμό της οικονομικής πολιτικής;

35. στον τομέα της φορολογικής πολιτικής πρέπει να εξευρεθεί ισορροπία μεταξύ της φορολογικής κυριαρχίας των κρατών μελών και της ανάγκης ενισχυμένου συντονισμού των φορολογικών συστημάτων και συντελεστών; με τον τρόπο αυτό θα αποφευχθούν στρεβλώσεις του ανταγωνισμού;

36. η έρευνα, η ανάπτυξη και η καινοτομία αποτελούν τους βασικούς πυλώνες της οικονομικής ανάπτυξης; πρέπει να ενισχυθούν οι πρωτοβουλίες σε εθνικό και κοινοτικό επίπεδο για την προώθηση των επενδύσεων σε ανθρώπινο κεφάλαιο, νέες τεχνολογίες και έργα υποδομής;

37. το Ευρωπαϊκό Κοινοβούλιο, ως το μόνο άμεσα εκλεγμένο όργανο της ΕΕ, έχει επίσημο ρόλο ως εταίρος στο διάλογο με την Ευρωπαϊκή Κεντρική Τράπεζα; θα παρακολουθεί με προσοχή τη νομισματική της πολιτική, χωρίς να θέτει υπό αμφισβήτηση την ανεξαρτησία της;

Συμπεράσματα

Το Ευρωπαϊκό Κοινοβούλιο,Ι. χαιρετίζει τις σημαντικές προόδους που σημείωσαν τα κράτη μέλη της Ευρωπαϊκής Ένωσης στον τομέα της σύγκλισης ενόψει της έναρξης της τρίτης φάσης της Οικονομικής και Νομισματικής Ένωσης και οι οποίες οδήγησαν σε χαμηλούς ρυθμούς πληθωρισμού, χαμηλά μακροπρόθεσμα επιτόκια, χαμηλές νομισματικές διακυμάνσεις, καθώς και σε μια διαπιστώσιμη σταθεροποίηση των δημοσίων προϋπολογισμών;

ΙΙ. επιδοκιμάζει την υιοθέτηση του ενιαίου νομίσματος από 11 κράτη μέλη, τα οποία πληρούν τους απαιτούμενους όρους και επιθυμούν να εισέλθουν στο τρίτο στάδιο της Οικονομικής και Νομισματικής Ένωσης την 1η Ιανουαρίου 1999, δηλαδή το Βέλγιο, τη Γερμανία, τη Φινλανδία, τη Γαλλία, την Ιταλία, την Ιρλανδία, το Λουξεμβούργο, τις Κάτω Χώρες, την Αυστρία, την Πορτογαλία και την Ισπανία;

ΙΙΙ. επιδοκιμάζει τη σύσταση της Επιτροπής που προβλέπει έναρξη του τρίτου σταδίου της οικονομικής και νομισματικής ένωσης την 1η Ιανουαρίου 1999 με τη συμμετοχή 11 κρατών μελών, τα οποία πληρούν τους απαιτούμενους όρους; ζητεί να δημιουργηθούν όλες οι συνθήκες που να επιτρέπουν την ίδρυση, το ταχύτερο δυνατόν, της ανεξάρτητης Ευρωπαϊκής Τράπεζας, και να εκχωρηθεί σε αυτήν η κυριαρχία σε θέματα νομισματικής πολιτικής την 1η Ιανουαρίου 1999; ζητεί επίσης, σε ό,τι αφορά τις εθνικές κεντρικές τράπεζες, τη μεταφορά των νομικών διατάξεων της Συνθήκης ΕΕ;

IV. καλεί το Ευρωπαϊκό Συμβούλιο να τηρήσει τις δεσμεύσεις του και να προτείνει έναν μοναδικό υποψήφιο για την Προεδρία της Ευρωπαϊκής Κεντρικής Τράπεζας κατά την επόμενη Δισάσκεψη Κορυφής του στις 2 Μαΐου 1998;

V. υπενθυμίζει ότι η γνωμοδότησή του όσον αφορά την ικανοποίηση των κριτηρίων σύγκλισης θα ζητηθεί εκ νέου, όταν άλλα κράτη μέλη ζητήσουν στο μέλλον να προσχωρήσουν στο ενιαίο νόμισμα;

VI. αναθέτει στον Πρόεδρό του να διαβιβάσει το παρόν ψήφισμα στους Αρχηγούς Κρατών και Κυβερνήσεων της Ευρωπαϊκής Ένωσης, το Συμβούλιο των Υπουργών Εθνικής Οικονομίας και Οικονομικών, την Ευρωπαϊκή Επιτροπή, το Ευρωπαϊκό Νομισματικό Ίδρυμα και τα κοινοβούλια των κρατών μελών.